सेंचुरियन: विराट कोहली ने शतकीय पारी के साथ (नाबाद 129) आज यहां इतिहास रचते हुए टीम इंडिया को दक्षिण अफ्रीका के खिलाफ छठे और अंतिम वनडे मैच में 8 विकेट की आसान जीत दिला दी. विराट ने दक्षिण अफ्रीकी गेंदबाजी को 'खिलौना' बनाते हुए सीरीज में न केवल अपना तीसरा शतक जमाया बल्कि उनकी पारी से टीम इंडिया ने जीत के लिए जरूरी 205 रन का लक्ष्‍य महज दो विकेट खोकर हासिल कर लिया. विराट के साथ अजिंक्‍य रहाणे 34 रन बनाकर नाबाद रहे. आज की पारी के दौरान विराट ने किसी द्विपक्षीय सीरीज में कप्‍तान के तौर पर सर्वाधिक रन बनाने के ऑस्‍ट्रेलिया के जॉर्ज बैली (478रन) के रिकॉर्ड को पीछे छोड़ा. भारत के आमंत्रण पर पहले बैटिंग करते हुए दक्षिण अफ्रीकी टीम महज 204 रन पर आउट हो गई थी. जवाब में टीम इंडिया ने बेहद आसानी से लक्ष्‍य हासिल करते हुए सीरीज 5-1 से अपने नाम कर ली. विराट को उनके बेहतरीन प्रदर्शन के लिए मैच और सीरीज का सर्वश्रेष्‍ठ खिलाड़ी घोषित किया गया.